A BIZOTTSÁG 1233/2007/EK RENDELETE
(2007. október 22.)
az 1290/2005/EK tanácsi rendeletnek a kifizető ügynökségek és más testületek akkreditációja és az EMGA és az EMVA számláinak elszámolása tekintetében történő alkalmazására vonatkozó részletes szabályok megállapításáról szóló 885/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 42. cikkére,
mivel:
(1)
Az 1290/2005/EK rendelet 3. és 4. cikkének megfelelően az Európai Mezőgazdasági Garanciaalapból (EMGA) és az Európai Mezőgazdasági Vidékfejlesztési Alapból (EMVA) - a tagállamok és a Közösség között megosztott irányítás mellett - csak a közösségi jogszabályokkal összhangban felmerült kiadások finanszírozhatók. A tagállamok által végrehajtott azon jogosulatlan kifizetések, amelyek oka nem valamely, az Európai Közösségek pénzügyi érdekeinek védelméről szóló, 1995. december 18-i 2988/95/EK, Euratom tanácsi rendelet (2) 1. cikkének (2) bekezdésében említett szabálytalanság, hanem a nemzeti hatóságok által elkövetett hiba, nem tartoznak a közösségi jogszabályokkal összhangban felmerült kiadások közé, ezért ki kell zárni őket a közösségi költségvetésből történő finanszírozásból. Ezért ha a tagállamok nem követelték vissza a jogosulatlan kifizetéseket azon pénzügyi év végéig, amelyben feltárták őket, a kifizetések nem vehetők figyelembe a kifizető ügynökségek éves számláiban. Ennek következtében ezek a kifizetések nem tüntethetők fel a 885/2006/EK bizottsági rendelet (3) III. mellékletében rögzített táblázatokban.
(2)
Az 1290/2005/EK rendelet 32. cikkének (3) bekezdése szerint az éves számlák bemutatása alkalmával a tagállamok a Bizottságnak átadnak egy összesítő bevallást a behajtási eljárásokról. A bevallásban a tagállamok elkülönítve tüntetik föl azokat a pénzösszegeket, amelyek behajtására a meghatározott határidőn belül nem került sor, illetve azokat az összegeket, amelyeket nem kívánnak behajtani. A kifizető ügynökségek számlái Bizottság általi revíziójának elősegítése érdekében a számláknak tartalmazniuk kell a közösségi költségvetésre, illetve a tagállam költségvetésére terhelendő teljes összeget az EMGA esetében az 1290/2005/EK rendelet 32. cikke (5) bekezdése első albekezdésének, az EMVA esetében ugyanezen rendelet 33. cikke (8) bekezdése első albekezdésének megfelelően, továbbá a közösségi költségvetésre terhelendő teljes összeget az EMGA esetében az 1290/2005/EK rendelet 32. cikke (6) bekezdésének, az EMVA esetében ugyanezen rendelet 33. cikke (7) bekezdésének megfelelően.
(3)
Könyvviteli okokból kifolyólag a tagállamoknak az éves beszámoló keretében információt kell szolgáltatniuk a Bizottság számára azokról a behajtandó összegekről, amelyek nem a nemzeti hatóságok által elkövetett hiba vagy a kedvezményezettek által elkövetett szabálytalanság - például a feltételességi kötelezettségek megsértése okán alkalmazott csökkentések és kizárások - miatt merülnek fel. Ezért a beszámolót a kért információkat feltüntető táblázatmintával kell bővíteni.
(4)
A közelmúltban bekövetkezett változások miatt frissíteni kell egyes, az informatikai rendszerek biztonságával kapcsolatos hivatkozásokat.
(5)
Figyelembe véve a III. melléklet alkalmazása során nyert tapasztalatot, a mellékletet egyszerűsíteni kell.
(6)
A 885/2006/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a mezőgazdasági alapokkal foglalkozó bizottság véleményével,
ELFOGADTA EZT A RENDELETET:
1. cikk
A 885/2006/EK rendelet a következőképpen módosul:
1.
A 6. cikk helyébe a következő szöveg lép:
„6. cikk
Az éves beszámoló tartalma
Az 1290/2005/EK rendelet 8. cikke (1) bekezdése c) pontjának iii. alpontjában említett éves beszámolóknak tartalmazniuk kell a következőket:
a)
az 1290/2005/EK rendelet 34. cikke szerinti átruházott bevételeket;
b)
a közösségi költségvetési tételenként és altételenként összesített EMGA-kiadásokat, a pénzügyi év végéig nem behajtott, a h) pont hatálya alá nem tartozó, jogosulatlan kifizetéseknek a rájuk érvényes kamatokkal együtt történő levonása után;
c)
az EMVA-kiadásokat programonként és intézkedésenként. A program lezárása esetén a nem behajtott, a h) pont hatálya alá nem tartozó, jogosulatlan kifizetéseket a rájuk érvényes kamatokkal együtt a szóban forgó pénzügyi év kiadásaiból kell levonni;
d)
a kiadásokra és átruházott bevételre vonatkozó információkat, vagy annak megerősítését, hogy minden ügylet részletes adatait számítógépes adatállomány tartalmazza, amely a Bizottság rendelkezésére áll;
e)
az éves beszámolóban, illetve az EMGA esetében az 1290/2005/EK tanácsi rendeletnek az EMGA és az EMVA keretében a kifizető ügynökségek számlavezetésére, a kiadásigazoló és a bevételi nyilatkozatokra, valamint a kiadások visszatérítési feltételeire vonatkozó részletes alkalmazási szabályairól szóló, 2006. június 21-i 883/2006/EK bizottsági rendelet (4) 4. cikke (1) bekezdésének c) pontjában, az EMVA esetében az említett rendelet 16. cikkének (2) bekezdésében említett dokumentumokban szereplő adatok között a megegyező időszakra bevallott kiadások és átruházott bevételek tekintetében fennálló különbségeket tételenként és altételenként, illetve az EMVA esetében programonként és intézkedésenként csoportosítva tartalmazó eltérési táblázatot, minden eltérésre magyarázatot adva;
f)
elkülönítve az érintett tagállam, illetve a Közösség által az 1290/2005/EK rendelet 32. cikke (5) bekezdése első albekezdésének, illetve 32. cikke (6) bekezdésének megfelelően viselt összegeket;
g)
elkülönítve az érintett tagállam, illetve a Közösség által az 1290/2005/EK rendelet 33. cikke (8) bekezdése első albekezdésének, illetve 33. cikke (7) bekezdésének megfelelően viselt összegeket;
h)
a jogosulatlan kifizetések táblázatát a pénzügyi év végén a 2988/95/EK, Euratom tanácsi rendelet (5) 1. cikkének (2) bekezdésében említett szabálytalanságok következtében behajtandó és a szankciókat és a kamatokat is tartalmazó összegekre vonatkozóan, az e rendelet III. mellékletében szereplő minta alapján;
i)
az adósnyilvántartás kivonatát a behajtandó és az EMGA vagy az EMVA javára jóváírandó, a b), c) és h) pontokban nem említett, a szankciókat és a kamatokat is tartalmazó összegekre vonatkozóan, a IIIa. mellékletben szereplő minta alapján;
j)
az intervenciós műveletek összefoglalását és nyilatkozatot a készleteknek a pénzügyi év végén meglévő mennyiségéről és helyéről;
k)
annak megerősítését, hogy az intervenciós raktározás keretében minden készletmozgás részletei szerepelnek a kifizető ügynökség nyilvántartásában.
2.
Az I. melléklet e rendelet I. mellékletének megfelelően módosul.
3.
A III. melléklet helyébe e rendelet II. mellékletének szövege lép.
4.
A rendelet a III. mellékletet követően az e rendelet III. mellékletében szereplő IIIa. melléklettel egészül ki.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Az 1. cikk 1., 3. és 4. pontját 2007. október 16-tól kell alkalmazni a 2008. és az azt követő pénzügyi évekre vonatkozóan.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 22-én.